Preşedintele Senatului nu ştie ce lege a pensiilor a fost votată astăzi în... Senat, iar preşedintele Comisiei economice din Senat, senatorul ALDE Daniel Zamfir, nici măcar nu a citit actul normativ. Când i s-a atras atenţia că s-a încurcat în legi, Călin Popescu Tăriceanu s-a lansat într-un atac la adresa Opoziţiei. Ambii senatori au lipsit astăzi din plenul Senatului, în condiţiile în care legea pensiilor mai avea nevoie de un singur vot ca să treacă.

Reporter: Legea pensilor. De ce nu ați fost prezenți?

Călin Popescu Tăriceanu: Nu pot să vă dau răspuns pentru ceilalți. În ceea ce privește legea pensiilor speciale, sunt categorii care trebuie să beneficieze de pensii speciale - magistrații, cadrele militare.

Reporter: Noi vorbim de legea pensiilor.

Călin Popescu Tăriceanu: Propunerea pe care am văzut-o e să se anuleze pensiile speciale pentru...

Reporter: Nu. Noi vorbim de legea elaborată de Olguța Vasilescu.

Călin Popescu Tăriceanu: Eu am văzut luările de poziție ale celor din opoziție extrem de revoltate că există pensiile speciale. Eu la asta m-am referit.

Reporter: Există temeri exploatate de opoziție că această amânare, această lipsă de mobilizare ar reflecta de fapt lipsa de bani a Guvernului pentru plata pensiilor.

Călin Popescu Tăriceanu: Din rândul Opoziției, de doi ani de zile am ascultat cele mai catastrofale scenarii. Și care e realitatea? Economia merge bine, e pe creștere. Avem două viziuni diferite. Pensiile și salariile s-au plătit la vreme și nu sunt astfel de probleme.

*

Daniel Zamfir, senator ALDE: Nu am fost prezent la lucrările din Senat.

Reporter:Nu vi s-a cerut în partid să fiți prezenți la vot? E o lege asumată în programul de guvernare.

Daniel Zamfir: Nu am avut această discuție în partid.

Reporter: Susțineți legea pensiilor?

Daniel Zamfir: Nu am văzut forma legii pensiilor ca sa ma pot exprima. Nu am vazut-o...

Reporter: Posibil să existe sancțiuni pentru parlamentarii ALDE?

Daniel Zamfir: Nu. N-am discutat așa ceva.